ગુજરાતી ભાષાના લોકપ્રિય અને ખ્યાતનામ હાસ્યલેખક અને કટારલેખક વિનોદ ભટ્ટે આજે મહાપ્રયાણ કર્યું છે. વિનોદ ભટ્ટ લાંબા સમયથી કિડનીની બિમારીથી પીડાતા હતા. ગઈકાલે સાંજે તેઓ બિલકુલ બોલી શકતા નહતાં અને શુભેચ્છા મુલાકાત લેનારાઓને ફક્ત ઈશારાથી પ્રત્યુ્ત્તર આપતાં હતાં. વિનોદભટ્ટ તેમની ’વિનોદકથા’ કહેવા માટે ખૂબ જ પ્રખ્યાત હતાં. તેમણે હાસ્ય, ચરિત્ર અને સંપાદન સહિત વિવિધ વિષયના 45થી વધુ પુસ્તકો લખ્યા છે. તેમણે ગુજરાતી સાહિત્ય પરિષદના પ્રમુખ તરીકે પણ સેવા આપી હતી. તેમના સાહિત્યસર્જનના પ્રદાનને ધ્યાનમાં રાખીને તેમનું પ્રતિષ્ઠિત ’રણજિતરામ સુવર્ણચંદ્રક’ તેમજ ’કુમારચંદ્રક’થી સન્માન થયું હતું. આજે તેમના અવસાનથી ચાહકો શોકની લાગણી અનુભવી રહ્યાં છે. વિનોદ ભટ્ટ વ્યવસાયે લેખક અને વેરા સલાહકાર હતાં.